b'\n_START_ARTICLE_\nParaplyart\n_START_PARAGRAPH_\nEn paraplyart er en art hvis bevaring gir beskyttelse til et stort antall naturlig forekommende samlevende arter. Begrepet brukes helst om arter som har et bredt krav til milj\xc3\xb8et og behov for store arealer, typisk pattedyr og fugler. N\xc3\xa5r paraplyarter bevares, bevarer man samtidig sv\xc3\xa6rt mange andre arter._NEWLINE_Begrepet paraplyart ble f\xc3\xb8rst brukt av biologene Frankel og Soul\xc3\xa9 i 1981 og siden definert av Fleishman m. fl. (2000), som \xc2\xaben art hvis bevaring fungerer som en beskyttende paraply for en rekke samlevende arter\xc2\xbb. Det ble senere modifisert og gjengitt av Roberge og Angelstam (2004)._NEWLINE_Frankel og Soul\xc3\xa9 tok utgangspunkt i bevaringsbiologiske hensyn. De \xc3\xb8nsket opprinnelig \xc3\xa5 finne arter som var egnet som indikatorarter for spesifikke \xc3\xb8kosystemer med s\xc3\xa6regne biotopkrav. Frankel og Soul\xc3\xa9 valgte \xc3\xa5 bruke st\xc3\xb8rre arter, i stedet for \xc3\xa5 kartlegge biodiversitet hos en rekke organismegrupper. Dette var arter med spesifikke \xc3\xb8kologiske krav, som kunne fungere som en paraply for mange mindre og mer tidkrevende arter \xc3\xa5 registrere.'